CELEX: 61994CJ0259
Language: fi
Date: 1995-07-06
Title: Yhteisöjen tuomioistuimen tuomio (viides jaosto) 6 päivänä heinäkuuta 1995. # Euroopan yhteisöjen komissio vastaan Helleenien tasavalta. # Jäsenyysvelvoitteiden noudattamatta jättäminen - Direktiivi 92/44/ETY - Televiestintä - Avoimen verkon tarjoaminen kiinteisiin johtoihin. # Asia C-259/94.

Avis juridique important

|

61994J0259

Yhteisöjen tuomioistuimen tuomio (viides jaosto) 6 päivänä heinäkuuta 1995.  -  Euroopan yhteisöjen komissio vastaan Helleenien tasavalta.  -  Jäsenyysvelvoitteiden noudattamatta jättäminen - Direktiivi 92/44/ETY - Televiestintä - Avoimen verkon tarjoaminen kiinteisiin johtoihin.  -  Asia C-259/94.  

Oikeustapauskokoelma 1995 sivu I-01947

TiivistelmäAsianosaisetTuomion perustelutPäätökset oikeudenkäyntikuluistaPäätöksen päätösosa
Avainsanat

Jäsenvaltiot - Velvoitteet - Direktiivien täytäntöönpano - Jäsenyysvelvoitteiden noudattamatta jättäminen - Perustelut - Perustelut, joita ei voida hyväksyä(EY:n perustamissopimuksen 169 artikla)  

Tiivistelmä

Jäsenvaltio ei voi sisäisen oikeusjärjestyksensä säädöksiin, toimintatapoihin tai oloihin vetoamalla perustella sitä, miksi se ei ole noudattanut direktiivissä säädettyjä velvoitteita ja määräaikoja. 

Asianosaiset

Asiassa C-259/94,Euroopan yhteisöjen komissio, asiamiehinään oikeudellinen neuvonantaja Dimitrios Gouloussis ja oikeudellisen osaston virkamies Anders Christian Jessen, prosessiosoite Luxemburgissa c/o oikeudellisen osaston virkamies Gomez de la Cruz, Centre Wagner, Kirchberg, kantajana, vastaan Helleenien tasavalta, asiamiehinään ulkoministeriön Euroopan yhteisöä koskevia riita-asioita hoitavan erityisosaston oikeudellinen avustaja Panagiotis Mylonopoulos ja saman osaston avustaja Ioanna Kiki, prosessiosoite Luxemburgissa Kreikan suurlähetystö, 117 Val Sainte-Croix, vastaajana, jossa kantaja vaatii yhteisöjen tuomioistuinta toteamaan, että Helleenien tasavalta on jättänyt täyttämättä sille EY:n perustamissopimuksen mukaan kuuluvat velvoitteet, koska se ei ole saattanut voimaan asetetussa määräajassa avoimen verkon tarjoamisen soveltamisesta kiinteisiin johtoihin 5 päivänä kesäkuuta 1992 annetun neuvoston direktiivin 92/44/ETY (EYVL L 165, s. 27) noudattamisen edellyttämiä lakeja, asetuksia ja hallinnollisia määräyksiä ja toissijaisesti koska se ei ole ilmoittanut näistä toimenpiteistä komissiolle, YHTEISÖJEN TUOMIOISTUIN (viides jaosto), toimien kokoonpanossa: jaoston puheenjohtaja C. Gulmann, tuomarit P. Jann,    J. C. Moitinho de Almeida, D. A. O. Edward (esittelevä tuomari) ja L. Sevón, julkisasiamies M. B. Elmer, kirjaaja: R. Grass, ottaen huomioon esittelevän tuomarin kertomuksen, kuultuaan julkisasiamiehen 17.5.1995 pidetyssä käsittelyssä esittämän ratkaisuehdotuksen, on antanut seuraavan tuomion  

Tuomion perustelut

1 Euroopan yhteisöjen komissio on nostanut EY:n perustamissopimuksen 169 artiklan nojalla kanteen, joka saapui yhteisöjen tuomioistuimen kirjaamoon 20.9.1994 ja jolla yhteisöjen tuomioistuinta pyydetään toteamaan, että Helleenien tasavalta on jättänyt täyttämättä sille EY:n perustamissopimuksen mukaan kuuluvat velvoitteet, koska se ei ole saattanut voimaan asetetussa määräajassa avoimen verkon tarjoamisen soveltamisesta kiinteisiin johtoihin 5 päivänä kesäkuuta 1992 annetun neuvoston direktiivin 92/44/ETY (EYVL L 165, s. 27) noudattamisen edellyttämiä lakeja, asetuksia ja hallinnollisia määräyksiä ja toissijaisesti koska se ei ole ilmoittanut näistä toimenpiteistä komissiolle.2 Direktiivin 15 artiklan 1 kohdassa säädetään, että jäsenvaltioiden on toteutettava 5.6.1993 mennessä direktiivin noudattamisen edellyttämät toimenpiteet. 3 Koska Helleenien tasavalta ei ollut ilmoittanut komissiolle direktiivin saattamisesta osaksi kansallista oikeusjärjestystä, komissio osoitti Helleenien tasavallalle virallisen huomautuksen 9.8.1993. Koska tähän kirjeeseen ei vastattu, komissio lähetti 7.2.1994 perustellun lausunnon, jossa se kehotti Helleenien tasavaltaa noudattamaan direktiivin säännöksiä kahden kuukauden määräajassa. Kreikan hallitus ei vastannut myöskään tähän perusteltuun lausuntoon. Tästä syystä komissio nosti tämän kanteen. Kanteessaan komissio muistuttaa, että perustamissopimuksen 189 artiklan mukaan direktiivi velvoittaa saavutettavaan tulokseen nähden jokaista jäsenvaltiota, jolle se on osoitettu. 4 Kreikan hallitus ei kiistä sitä, ettei direktiiviä ole saatettu osaksi kansallista oikeusjärjestystä asetetussa määräajassa. Sen antaman selityksen mukaan myöhästyminen johtuu pääasiallisesti siitä, että direktiivin saattaminen osaksi oikeusjärjestystä on mahdotonta ennen kuin televiestinnän alan oikeudelliset puitteet on vahvistettu ja että toimenpiteisiin direktiivin saattamiseksi osaksi oikeusjärjestystä on jo ryhdytty. 5 Vakiintuneen oikeuskäytännön mukaan (ks. esimerkiksi asia C-147/94, komissio v. Espanja, tuomio 6.4.1995, 5 kohta; ei vielä julkaistu oikeustapauskokoelmassa) jäsenvaltio ei voi sisäiseen oikeusjärjestyksensä säädöksiin, toimintatapoihin tai oloihin vetoamalla perustella sitä, miksi se ei ole noudattanut direktiivissä säädettyjä velvoitteita ja määräaikoja. 6 Tämän vuoksi on syytä todeta, että Helleenien tasavalta on jättänyt täyttämättä sille perustamissopimuksen mukaan kuuluvat velvoitteet, koska se ei ole saattanut voimaan asetetussa määräajassa direktiivin noudattamisen edellyttämiä lakeja, asetuksia ja hallinnollisia määräyksiä.  

Päätökset oikeudenkäyntikuluista

Oikeudenkäyntikulut7 Yhteisöjen tuomioistuimen työjärjestyksen 69 artiklan 2 kohdan mukaan asianosainen, joka häviää asian, velvoitetaan korvaamaan oikeudenkäyntikulut, jos vastapuoli on sitä vaatinut. Komissio on vaatinut, että Helleenien tasavalta velvoitetaan korvaamaan oikeudenkäyntikulut. Koska Helleenien tasavalta on hävinnyt asian, se velvoitetaan korvaamaan oikeudenkäyntikulut.  

Päätöksen päätösosa

Näillä perusteillaYHTEISÖJEN TUOMIOISTUIN (viides jaosto) on antanut seuraavan tuomiolauselman: 1) Koska Helleenien tasavalta ei ole saattanut voimaan asetetussa määräajassa avoimen verkon tarjoamisen soveltamisesta kiinteisiin johtoihin 5 päivänä kesäkuuta 1992 annetun neuvoston direktiivin 92/44/ETY (EYVL L 165, s. 27) noudattamisen edellyttämiä lakeja, asetuksia ja hallinnollisia määräyksiä, se on jättänyt täyttämättä sille EY:n perustamissopimuksen mukaan kuuluvat velvoitteet. 2) Helleenien tasavalta velvoitetaan korvaamaan oikeudenkäyntikulut.